《十二月二十九夜大雪三首》
宋代·杨公远

岁已云除四日春，正嗟无雪慰农心。
重衾夜觉十分冷，平地朝看一尺深。
剡曲舟虽无月载，灞桥景更有谁吟。
今宵拚饮椒花酒，醉后烹茶自赏音。

作者简介：杨公远（一二二七～？）（生年据本集卷上《生朝（己巳）》“初度今朝四二年”、卷下《初度（丙戌）》“今朝六十从头起”推定），字叔明，号野趣居士，歙（今安徽歙县）人。善诗工画。终生未仕，以诗画游士大夫间。有《野趣有声画》二卷。事见本集卷首宋吴龙翰序、卷末方回跋，《元书》卷八九《方回传》附。　杨公远诗，以影印文渊阁《四库全书》本为底本（校以清刻本，无异文）。